पसीना बहाए बिना ग्लैमर इंडस्ट्री में सफलता नहीं
इस रविवारको मैं केरल के कोच्चि में फिल्म देखने जाऊंगा, क्योंकि पिछले रविवार को दिल्ली में मैं इसे देखने से चूक गया था। तब मैं वहां एक इंटरनेशनल कॉन्फ्रेंस में था। आप सोचेंगे फिल्म देखने में नई बात क्या है और क्यों कोई एक फिल्म देखने अपने होमटाउन मुंबई से दिल्ली जाएगा तथा वहां चूकने पर कोच्चि जाएगा? पहली बात तो यह है कि यह मूविंग मूवी है! हां, आपने सही पढ़ा है। यह एक स्थान से दूसरे स्थान पर जाती है, मतलब प्रोड्यूसर इसे लेकर एक स्थान से दूसरे स्थान पर जाता है। साथ में होता है, उसका प्रोजेक्टर। दूसरी बात यह कि इत्तेफाक से फिल्म उसी जगह रही थी, जिस क्षेत्र में मैं पिछले दो सप्ताह से यात्रा कर रहा हूं। इस फिल्म की सबसे महत्वपूर्ण बात यह है कि इसे नियमित थियेटरों में नहीं दिखाया जा रहा है। इसे कॉफी शॉप और कॉलेज कैंटीन और कभी-कभी आईटी कंपनियों के रीक्रीएशनल रूम जैसी जगहों पर दिखाया जा रहा है।
इसका दूसरा अजीब पहलू यह है कि अगर आपको फिल्म पसंद आए तो ही इसके लिए भुगतान करने की जरूरत है। भरोसा कीजिए कई लोग इस फिल्म के लिए इसलिए पैसा दे रहे हैं कि इसमें कोई सामाजिक संदेश है, इससे उनके आंतरिक विचारों में स्पंदन हुआ है या मोटेतौर पर इसने समाज के प्रति जवाबदार बनाया है। अगर इसका कॉन्सेप्ट आपको पसंद नहीं आए तो आपको कुछ महसूस नहीं होगा और फिर इसके लिए कोई भुगतान करने की जरूरत नहीं है। ये है ग्रेट इंडियन ट्रैवलिंग सिनेमा और इसमें आपका स्वागत है। इसके एंकर-प्रोड्यूसर संदीप मोहन है, जो संजय लीला भंसाली के साथ ‘हम दिल दे चुके सनम’ के निर्माण के समय असिस्टेंट के तौर पर काम कर चुके हैं। मुंबई और यहां बनने वाली कमर्शियल फिल्मों से संदीप बहुत जल्दी बोर हो गए। वह भी सिर्फ 23 साल की उम्र से पहले। उन्होंने अपना सामान पैक किया और अपने बारे में और जानने के लिए निकल पड़े। कुछ समय पहले मैंने भारत की इस पहली फिल्म के बारे में सुना, जिसने परम्परागत स्क्रीनिंग को छोड़ दिया और यह है संदीप की दूसरी फिल्म ‘होला वैंकी’।
फिल्म की कहानी एक तलाकशुदा और डिप्रेस्ड आईटी युवक के इर्द-गिर्द घूमती है, जो इस बात को लेकर भ्रमित है कि इस शहरी दुनिया में एक पुरुष होने का क्या मतलब है- क्या उसे अपने पिता की तरह एक डॉमिनेटिंग माचो मैन बनना चाहिए या उसे सौम्य मेट्रो सेक्सुअल बनना चाहिए। यह एक अच्छी तरह बुनी गई कहानी है कि कैसे ये शहरी लोग अपने आस-पास तेजी से बदल रही दुनिया के साथ तालमेल बनाने की कोशिश कर रहे हैं। जिस पल शहरी महत्वाकांक्षी आईटी और एमबीए युवा वर्जन 2.0 के साथ कम्फर्टेबल महसूस करने लगते हैं, तो दूसरा वर्जन सामने जाता है। ये युवा बदलावों के साथ तालमेल बिठाने में खुद को असमर्थ पा रहे हैं, क्योंकि बदलाव उनकी कल्पना से ज्यादा तेजी से हो रहे हैं। ये कहानियां युवाओं के लिए काफी अहम हैं। उनकी फिल्म की कहानियां इस समकालीन सच्चाई के बारे में हैं।
उनका पहला वेंचर, क्राउड फंडेड फिल्म थी- लव, रिंकल फ्री। इसकी शूटिंग 2010 में हुई और 2012 में यह प्रदर्शित हुई। यह फिल्म कुछ थियेटरों में जारी हुई। इसे ‘ए’ सर्टिफिकेट दिया गया था। फिलहाल वे नेटफ्लिक्स और अमेजॉन के लिए फिल्म कंटेंट तैयार कर रहे हैं। उनका पक्का विश्वास है कि जगह-जगह जाकर फिल्म दिखाने का उनका तरीका ऑडियंस के पास पहुंचने का अलग तरीका है। इसमें थियेटर के अनादर जैसी कोई बात नहीं है। 42 की उम्र के संदीप की कड़ी मेहनत इस बात का उदाहरण है कि बॉलीवुड की ग्लैमर इंडस्ट्री में काम करना आसान नहीं है।
एन. रघुरामन
मैनेजमेंटगुरु
raghu@dbcorp.in
bho_Deva hin_Deva hin_Deva hin_Deva hin_Deva hne_Deva bho_Deva lmo_Latn